**Jautājumi un atbildes par Ministru kabineta 2005.gada 27.decembra noteikumu Nr.1032 “Noteikumi par budžeta ieņēmumu klasifikāciju” kodu pielietošanu (turpmāk – ieņēmumu klasifikācija)**

uz 2024.gada 27.martu

|  |  |
| --- | --- |
| Vai nokavējuma nauda par Nekustamā īpašuma nodokli jāgrāmato uz 10.3.0.0. „Soda sankcijas par vispārējiem nodokļu maksāšanas pārkāpumiem”?  | Soda nauda, nokavējuma nauda, nokavējuma procenti, līgumsodu ieņēmumi, kas radušies nodokļu, nodevu nenomaksāšanas vai aizdevumu darījumu nosacījumu nepildīšanas rezultātā, tiek attiecināti pie konkrētā nodokļa, nodevas ieņēmumiem, vai aizdevumu darījumu gadījumā - pie procentu ieņēmumiem.Konkrētajā gadījumā ir piemērojams ieņēmumu klasifikācijas kods 4.1.0.0. „Nekustamā īpašuma nodoklis”. |
| Pašvaldība likvidē savu 100% kapitālsabiedrību, kura ieskaita pašvaldībai savu naudas līdzekļu atlikumu - kurā ieņēmumu kodā pašvaldībā tas jāliek? | Saņemtos aktīvus (tai skaitā naudas līdzekļus) kapitālsabiedrības likvidācijas gadījumā atzīst finanšu ieņēmumos un piemēro finansēšanas klasifikācijas koda “Akcijas un cita līdzdalība pašu kapitālā” attiecīgo apakškodu tādā apmērā, kas atbilst ieguldījuma bilances vērtībai. Ja veidojas pārsniegums vai samazinājums pār bilances vērtību, to atbilstoši atzīst finanšu ieņēmumos 8.1.2.0. “Ieņēmumi no ieguldījumu un vērtspapīru pārvērtēšanas un kapitāla daļu vērtības palielināšanās vai pārsnieguma radniecīgajās un asociētajās kapitālsabiedrībās vai finanšu ieguldījuma atzīšanas patiesajā vērtībā, veicot mantisku ieguldījumu”  vai finanšu izdevumos kodu 8900 “Pārējie iepriekš neuzskaitītie budžeta izdevumi, kas veidojas pēc uzkrāšanas principa un nav uzskaitīti citos koda 8000 apakškodos”. |
| Kāds ieņēmumu klasifikācijas kods būtu jāpiemēro veicot valsts budžetā nodevas maksājumu par licenci atbilstoši MK 22.12.2015. noteikumiem Nr.805 “Noteikumi par ogļūdeņražu meklēšanu, izpēti un ieguvi”. | Piemērojams ir budžeta ieņēmumu klasifikācijas kods 9.2.9.3. “Valsts nodeva par zemes dzīļu izmantošanas licenci un atradnes pasi”. |
| Kā saskaņā ar budžeta ieņēmumu klasifikācijas kodiem mums ir jāapsaimnieko un jāuzskaita  *piespiedu naudas*?  | Administratīvā procesa likuma 370. panta trešajā daļā ir noteikti piespiedu naudas apmēri, kurus var piemērot iestāde pret administratīvā akta adresātu par pienākuma – izpildīt noteiktu darbību vai atturēties no noteiktas darbības, neveikšanu. Pēc būtības piespiedu nauda ir uzskatāma par sankciju. Tāpēc uzskatām, ka atbilstoši šādi ieņēmumi būtu arī uzskaitāmi ieņēmumu klasifikācijas koda 10.1.0.0. “Naudas sodi” ietvaros.  |
| Kāds kods būtu piemērojams soda naudām saskaņā ar Latvijas Bankas noteikumu pantiem, pamatojoties uz kuriem, Latvijas Bankas licencēšanas komisijai jāpiemēro sodi par pārkāpumiem. | Jāpiemēro budžeta ieņēmumu klasifikācijas kods 10.1.9.9. “Naudas sodi, ko uzliek pārējās iestādes, kas nav klasificētas iepriekšminētajos kodos” |
| Ar tiesas lēmumu ir atzīts, ka manta, kas atrodas kādu noteiktu kompāniju kontos ir atzīta par noziedzīgi iegūtu un tā jākonfiscē, ieskaitot to valsts budžeta ieņēmumos.Kurš ieņēmumu klasifikācijas kods ir atbilstošākais? | Piemērojams ir ieņēmumu klasifikācijas kods 12.1.6.1. “Ieņēmumi no konfiscēto noziedzīgi iegūto līdzekļu realizācijas”. |
| Pašvaldība iekasē zvejas tiesību licenču nomas maksu, piemērojot ieņēmumu EEK 12.2.3.0. Saskaņā ar 11.08.2009. MK Nr. 91 pašvaldība 30% no iekasētās summas ieskaita valsts budžetā. Kāds kods jāpiemēro valsts budžetā ieskaitāmajai summai (kā ieņēmumu koda 12.2.3.0. samazinājums vai izdevumu EKK 2519)? | Veicot pārskaitījumu valsts budžeta ieņēmumos, veiktā iemaksa jāatspoguļo kā pašvaldības ieņēmumu samazināšana kodā 12.2.3.0. “Ieņēmumi no ūdenstilpju un zvejas tiesību nomas un zvejas tiesību rūpnieciskas izmantošanas (licences)”. |
| Pašvaldība ir aprēķinājusi privātpersonai par koka nozāģēšanu pilsētā maksu, lai kompensētu zaudējumu videi, pamatojoties uz pašvaldības saistošajiem noteikumiem ''Par koka ciršanu ārpus meža X novada administratīvajā teritorijā'', Meža likuma 8.panta otro daļu un MK noteikumiem nr.309 ''Noteikumi par koku ciršanu ārpus meža''. Kādu ieņēmumu kodu piemērot? | Zaudējumu atlīdzībai par koku ciršanu pilsētas teritorijā jāpiemēro ieņēmumu kods 12.2.6.0 “Ieņēmumi no zaudējumu atlīdzības par meža resursiem nodarītiem kaitējumiem”. |
| Tehnikumam ir jāatgriež valsts budžetā stipendija, kas bija paredzēta izglītojamajiem, bet kas nav izmaksāta, jo nav bijis bankas konta, vai tas kādā brīdī ticis slēgts, un kas uzkrājusies vairāku gadu garumā, un kurai tagad ir iestājies noilgums. | Ja tehnikumam šīs summas bija reģistrētas bilancē kā kreditoru un deponentu parādu summas, un ja inventarizācijā tika konstatēts, ka tām iestājās prasību noilgums, tad var piemērot 12.3.2.0. “Kreditoru un deponentu parādu summas, kurām iestājies prasības noilgums”, citā gadījumā piemērojams ir 12.3.9.9. “Pārējie dažādi nenodokļu ieņēmumi, kas nav iepriekš klasificēti šajā klasifikācijā”. |
| Saskaņā ar pārrobežu sadarbības programmas vienošanos, ja Programmas ieviešanas perioda beigās dalībvalstis ir pārskaitījušas lielāku finansējuma apjomu nekā izmantots tehniskai palīdzībai, Vadošā iestāde šo finansējumu atmaksā. Igaunijas Republikas Finanšu ministrija, kas pilda Programmas Vadošas iestādes funkcijas, 2017.g. jūnijā ir veikusi atmaksu ministrijai deponētajā kontā, jo Programmai izveidojās ietaupījumi no Latvijas nacionālā līdzfinansējuma iemaksām tehniskās palīdzības budžetā.Lūdzam Jūs norādīt kontu minētas summas atmaksai valsts budžetā. | Saņemtā atmaksa ieskaitāma valsts budžeta ieņēmumu kontā, kas ir atvērts valsts budžetu ieņēmumu klasifikācijas kodam 12.3.4.1 “Ieņēmumi no budžeta iestādēm atmaksātiem debitoru parādiem Eiropas Savienības politiku instrumentu un pārējās ārvalstu finanšu palīdzības līdzfinansētos projektos (pasākumos)”.  |
| Kādā ieņēmumu klasifikācijas kodā attiecināt naudas līdzekļus, kurus pēc kriminālprocesa par masu nekārtībām apsūdzētā persona vēlas iemaksāt savu noziedzīgo darbību radītā kaitējuma kompensācijai valsts budžetā?Nodarītais kaitējums valsts un pašvaldību iestādēm tika sākotnēji segts no valsts budžeta līdzekļiem. | Ieņēmumi jāattiecina ieņēmumu klasifikācijas kodā 12.3.9.3. “Piedzītie un labprātīgi atmaksātie līdzekļi”. |
| Valsts Darba inspekcijas pamatbudžeta kontā ieskaitīti līdzekļi pamatojoties uz krimināllietas spriedumu. Krimināllieta ierosināta 2011. gadā, Spriedums stājies spēkā 2017. gada novembrī. Kādā VK kontā  atgrieztie līdzekļi jāpārskaita un kāds ir ieņēmumu kods? | Atgrieztie līdzekļi ar ieņēmumu samazinājumu jāpārskaita kopējos valsts budžeta ieņēmumos - 12.3.9.3 “Piedzītie un labprātīgi atmaksātie līdzekļi”  |
| Kādā ieņēmumu klasifikācijas kodā jāuzskaita ieņēmumi par tiesas izdevumu atlīdzību civillietā, ko iemaksā par labu pašvaldībai. | Ieņēmumiem par tiesas izdevumu atlīdzību civillietā, ko iemaksā par labu pašvaldībai, piemērojams kods 12.3.9.3. “Piedzītie un labprātīgi atmaksātie līdzekļi”. |
| Pašvaldības iestādes sniedz maksas pakalpojumu, slēdz līgumus, līgumā ir atrunāta soda nauda par līguma saistību neizpildiKāds ieņēmumu EKK būtu jāpiemēro soda naudai? | Pašvaldību budžetā (līdzīgi valsts budžetā) ieņēmumiem no soda naudas par līguma saistību neizpildi piemērojams ieņēmumu klasifikācijas kods 12.3.9.5. "Līgumsodi un procentu maksājumi par saistību neizpildi". Atbilstoši minētā koda skaidrojumam uz kodu 12.3.9.5. attiecina vienoti gan valsts budžeta, gan pašvaldību budžetu ieņēmumus no līgumsodu un procentu maksājumiem par saistību neizpildi. |
| Saskaņā ar [MK 2014.gada 30.septembra noteikumu Nr.599](http://likumi.lv/ta/id/269398?&search=on) "Noteikumi par Eiropas Lauksaimniecības garantiju fonda, Eiropas Lauksaimniecības fonda lauku attīstībai, Eiropas Jūrlietu un zivsaimniecības fonda, kā arī par valsts un Eiropas Savienības atbalsta lauksaimniecībai un lauku un zivsaimniecības attīstībai finansējuma administrēšanu 2014.–2020.gada plānošanas periodā" 75.punktu atbalsta saņēmēja pienākums ir atmaksāt neatbilstošos izdevumus un nokavējuma naudu Lauku atbalsta dienesta (turpmāk – LAD) norādītajā kontā.Tā kā minēto fondu līdzekļu resursu avots iepriekšējos saimnieciskajos gados bija dotācija no vispārējiem ieņēmumiem, atmaksātos līdzekļus par neatbilstoši veiktajiem izdevumiem LAD uzskaita ar 21.1.9.3. kodu līdz minēto atmaksu tālākai pārskaitīšanai vispārējos budžeta ieņēmumos (valsts budžetā piemērojot 20.7.1.0. un 20.7.2.0. kodu (atmaksātie neatbilstoši veiktie izdevumi).Savukārt kā LAD uzskaitīt un kur pārskaitīt nokavējuma naudu? | Nokavējuma nauda uzskaitāma kodā 12.3.9.5. “Līgumsodi un procentu maksājumi par saistību neizpildi”. |
| Iestādei ir ieskaitīts līgumsods par nenotikušu pakalpojumu – nav saņemtas apdrošināšanas polises no apdrošināšanas firmas. Tā kā kontā plānota ir gan dotācija, gan pašu ieņēmumi, iestāde uzskata, ka šie līdzekļi nav jāpārskaita budžetā, bet ir viņu pašu ieņēmumi. | Saskaņā ar MK 2010.gada 27. decembra noteikumiem Nr.1032 “Noteikumi par budžetu ieņēmumu klasifikāciju”, uz kodu 12.3.9.5. “Līgumsodi un procentu maksājumi par saistību neizpildi” attiecina vispārējos valsts budžeta ieņēmumus no līgumsodu un procentu maksājumiem par saistību neizpildi, tai skaitā ieņēmumus par garantijas izmaksām par saistību neizpildi. Saskaņā ar Ministru kabineta 2010.gada 28.decembra noteikumu Nr.1220 "Asignējumu piešķiršanas un izpildes kārtība" 47.1 punktu, valsts budžeta izpildītāji, kuri saimnieciskā gada laikā ir saņēmuši vai ieturējuši līgumsodu vai procentu maksājumus par saistību neizpildi kārtējā saimnieciskajā gadā vai iepriekšējos saimnieciskajos gados, uzskaita saņemto vai ieturēto līgumsodu vai procentu maksājumus valsts budžeta izdevumu kontā piemērojot budžetu ieņēmumu klasifikācijas kodu (21.4.9.0.) un pārskaita līgumsodu vai procentu maksājumu par saistību neizpildi valsts pamatbudžeta ieņēmumos.Vēršam uzmanību, ka valsts budžeta iestādes pilda normatīvajos aktos noteiktās funkcijas. Attiecīgi normatīvie akti pilnvaro iestādes sniegt pakalpojumus un veikt citas darbības, kas dod tām tiesības iekasēt maksas pakalpojumus un saņemt citus pašu ieņēmumus. Valsts budžeta iestādēm nav savu interešu, un savā darbībā tās pilda tām uzticētos pārvaldes uzdevumus. Līgumsods nav iestādes darbības rezultātā radies ieņēmums, un tāpēc nav pamata līgumsoda ieņēmumus atstāt iestādes rīcībā (ja vien kādā specifiskajā normatīvajā akta nav noteikts citādi). |
| Kādā ieņēmumu klasifikācijas kodā jāattiecina ieņēmumi no iestādei piešķirtās naudas balvas? | Ieņēmumi jāattiecina uz ieņēmumu klasifikācijas kodu 12.3.9.9. “Pārējie dažādi nenodokļu ieņēmumi, kas nav iepriekš klasificēti šajā klasifikācijā”. |
| Kāds ieņēmumu klasifikācijas kods pašvaldības iestādei Tūrisma informācijas centram jāpielieto, ja šī iestāde tirgo suvenīrus ar pašvaldības simboliku un ieņēmumi nonāk pašvaldības budžetā? | Skaidrojam sekojošo - 12.3.9.9. “Pārējie dažādi nenodokļu ieņēmumi, kas nav iepriekš klasificēti šajā klasifikācijā” uzskaita nenodokļu ieņēmumus, kas tiek ieskaitīti valsts vai pašvaldības budžetā, un kas nav atsevišķi klasificēti citās 12.3.0.0. koda apakšpozīcijās. Pozīciju 13.4.0.0. “Ieņēmumi no valsts un pašvaldību kustamā īpašuma  un mantas realizācijas” piemēro vienreizējiem pašvaldības kustāmās mantas pārdošanas gadījumiem. Savukārt ieņēmumiem no maksas pakalpojumiem un citiem pašu ieņēmumiem ir piemērojami atbilstošie 21.3.0.0. un 21.4.0.0. kodu apakškodi. Izvēloties piemērojamo ieņēmumu kodu, jāizvērtē ieņēmumu no suvenīru tirdzniecības ekonomiskā būtība.  |
| Kurā Valsts kases kontā ieskaitāmi izdevumi, kas minēti Kriminālprocesa likuma 367.panta pirmās daļas 71. un 72.punktos?71) izdevumi, kas radušies administratīvā pārkāpuma lietā, kurā pieņemts lēmums par administratīvā pārkāpuma lietvedības izbeigšanu, materiālus nododot izmeklēšanas iestādei, vai pieņemtais nolēmums ir atcelts sakarā ar kriminālprocesa uzsākšanu vai zaudējis spēku sakarā ar personas saukšanu pie kriminālatbildības;72) izdevumi, kas saistīti ar alkohola koncentrācijas, narkotisko, psihotropo, toksisko vai citu apreibinošu vielu ietekmes konstatēšanai veiktajām pārbaudēm; | Piemērojams ir ieņēmumu klasifikācijas kods 12.3.9.9. “Pārējie dažādi nenodokļu ieņēmumi, kas nav iepriekš klasificēti šajā klasifikācijā”. |
| Kāds ieņēmumu klasifikācijas kods jāpiemēro pašvaldībai saņemot no vēlēšanu komisijas drošības naudu, kas tiek ieskaitīta pašvaldības budžetā atbilstoši Republikas pilsētas domes un novada domes vēlēšanu likuma “Republikas pilsētas domes un novada domes vēlēšanu likums” 18.panta 3.daļai. | Piemērojams ir budžeta ieņēmumu klasifikācijas kods 12.3.9.9. „Pārējie dažādi nenodokļu ieņēmumi, kas nav iepriekš klasificēti šajā klasifikācijā”. |
| Ja valsts pamatfunkciju daļā ir palikuši neizlietotie budžeta līdzekļi, uz kuru kodu iestādei tie jāatdod valsts budžetam? | Ir jāpiemēro kods 12.3.9.9. “Pārējie dažādi nenodokļu ieņēmumi, kas nav iepriekš klasificēti šajā klasifikācijā”. |
| Kādu ieņēmumu klasifikācijas kodu piemērot no Būvniecības valsts kontroles biroja saņemtajai kompensācijai  par centralizētās siltumapgādes pakalpojuma maksas samazinājumu mājsaimniecībām, kuru pašvaldība piemēro patērētājiem saskaņā ar Energoresursu cenu ārkārtēja pieauguma samazinājuma pasākumu likuma 7.pantu? | Šādi ieņēmumi jāattiecina uz kodu 12.3.9.9. “Pārējie dažādi nenodokļu ieņēmumi, kas nav iepriekš klasificēti šajā klasifikācijā”, ja šie ieņēmumi tiks izmantoti pašvaldības vispārējo mērķu finansēšanai saskaņā ar normatīvajiem aktiem. Ja šie līdzekļi paliek pašvaldības rīcībā, piemērojams ir atbilsošais koda 21.0.0.0. “Iestādes ieņēmumi” apakškods. |
| Beidzoties Valsts prezidenta pilnvaru laikam, viņš izteica velēšanos izpirkt dažas dāvanas un jau ir veicis pārskaitījumu uz Prezidenta Kancelejas kontu. Kādu kodu piemērot, veicot pārskaitījumu uz valsts budžetu? | Pārskaitot naudu par izpirktajām dāvanām valsts budžeta ieņēmumos, piemēro ekonomiskās klasifikācijas kodu 12.3.9.9 “Pārējie dažādi nenodokļu ieņēmumi, kas nav iepriekš klasificēti šajā klasifikācijā”. |
| Pašvaldība atbilstoši [MK noteikumu Nr. 1106 20.punktam](https://likumi.lv/ta/id/261005#p20) ir saņēmusi maksājumu no SIA "Publisko aktīvu pārvaldītājs Possessor". Lūdzam sniegt skaidrojumu, kurā EKK kodā šādus ieņēmumus uzskaitīt. | Ieņēmumus, kurus pašvaldībai ieskaita publisko aktīvu pārvaldītājs Possessor, pamatojoties uz MK noteikumiem Nr.1106 “Zemes izpirkuma (pirkuma) līguma noslēgšanas kārtība” p. 20, uzskaita koda 13.2.0.0. “Ieņēmumi no zemes, meža īpašuma pārdošanas” atbilstošajā apakškodā. |
| Kāds ieņēmumu klasifikācijas kods pašvaldībai jāpielieto, pārdodot krājumus (ne pamatlīdzekļus)? | Jāpielieto ieņēmumu klasifikācijas kods 13.4.0.0. “Ieņēmumi no valsts un pašvaldību kustamā īpašuma un mantas realizācijas”. |
| Kāds būtu piemērojams EKK kods šādam darījumam? Pašvaldībai noslēgts līgums ar savu kapitālsabiedrību par pašvaldības piederošo mežu pārvaldīšanu un apsaimniekošanu. Saskaņā ar līgumu nosacījumiem, ja ir izveidojies līdzekļu atlikums (ieņēmumi pārsniedz izdevumus), kapitālsabiedrība pašvaldībai kā meža īpašniecei ieskaita naudas līdzekļus. | Ja šie ieņēmumi ir radušies saistībā ar mežu pārdošanu, tad piemērotākais būtu kods 13.2.2.0. “Ieņēmumi no meža īpašuma pārdošanas”, savukārt, ja tie ir no meža iznomāšanas, tad piemērotākais kods būtu 13.5.0.0. “Ieņēmumi no valsts un pašvaldību īpašuma iznomāšanas”. |
| Kādā budžeta ieņēmumu kodā ir jāuzrāda saņemtie ieņēmumi no firmas sakarā ar pāreju uz citu kurināmā veidu? 2013.gadā tika nopirkts un 2014.gadā tika atgriezts firmai kurināmais (sašķidrināto gāzi),  2014.gadā firma samaksāja par šo atgriezto gāzi. | Ieņēmumi no iepriekšējā gadā nopirktās gāzes atgriešanas jāuzrāda ieņēmumu klasifikācijas kodā 13.4.0.0. “Ieņēmumi no valsts un pašvaldību kustamā īpašuma un mantas realizācijas”. |
| 2011.gadā iegādātas automašīnas plāno pārdod izsolē. Mūsu rīcībā ir drošības naudas konts, kuru plānojam izmantot, lai pretendenti varētu iemaksāt drošības naudu, kā arī veikt pirkuma apmaksu. No šī konta tad tālāk pārskaitīsim naudu valsts budžeta ieņēmumos. Uz kuru EKK attiecināt šo maksājumu? | Valsts budžeta vispārējos ieņēmumos šī nauda ieskaitāma kodā 13.4.0.0. “Ieņēmumi no valsts un pašvaldību kustamā īpašuma un mantas realizācijas” |
| Kurā EKK ieņēmumu kodā uzrādīt izsolē iegūtos līdzekļus par kailcirti pašvaldībai piederošā meža īpašumā? | Izsolē iegūtos līdzekļus par kailcirti pašvaldībai piederošā meža īpašumā uzskaita kodā 13.4.0.0. “Ieņēmumi no valsts un pašvaldību kustamā īpašuma un mantas realizācijas”. |
| Uz kādu ieņēmumu EKK jāliek ieņēmumi no metāllūžņu pārdošanas?Vai iestāde nevar tos paturēt sev? | Šādi ieņēmumi iestādei jāuzskaita kodā 21.4.9.0 “Citi iepriekš neklasificētie pašu ieņēmumi”, un pēc tam jāpārskaita valsts budžetā kodā 13.4.0.0. “Ieņēmumi no valsts un pašvaldību kustamā īpašuma un mantas realizācijas”. Priekšmeti, no kuriem radās metāllūžņi, savulaik bija iegādāti no finansējuma, kas tika piešķirts iestādei no valsts budžeta kā dotācija no vispārējiem ieņēmumiem. Tādēļ iestādei nav pamata paturēt sava rīcībā līdzekļus, kas radušies, šos priekšmetus pārdodot. Iestāde varētu paturēt un izmantot savu uzdevumu izpildei minētos ieņēmumus tad, ja to atsevišķi atrunātu kāds normatīvais akts – balstoties uz iestādes darbības specifiku un finansēšanas īpatnībām. |
| Kādos gadījumos pašvaldībā tiek lietots kods 13.5.0.0 “Ieņēmumi no valsts un pašvaldību īpašuma iznomāšanas”, un kādos 21.3.8.0 “Ieņēmumi par nomu un īri” koda attiecīgie apakškodi? | Tā kā klasifikācija tiek lietota dažādu budžetu (valsts, pašvaldību, budžeta nefinansēto iestāžu un valsts budžeta daļēji finansēto atvasināto personu) vajadzībām, ir nepieciešams nodalīt ieņēmumus, kas ir maksa par sniegtajiem pakalpojumiem un citi pašu ieņēmumi, un kuri tādi nav. Vēršam uzmanību, ka iestādes ieņēmumi no to sniegtajiem maksas pakalpojumiem un citi pašu ieņēmumi (21.x.x.x. kods) paliek iestādes rīcībā un var tikt izlietoti konkrētās iestādes izdevumu segšanai. Savukārt pašvaldības “lielajā” budžetā ieskaitītie ieņēmumi (13.x.x.x kods) var tikt izmantoti pašvaldības vispārējo mērķu finansēšanai saskaņā ar normatīvajiem aktiem. Tātad ir svarīgi saprast, kam ir tiesības rīkoties ar īpašumu un ieņēmumiem no tā iznomāšanas - vai tā ir pašvaldība, vai arī pašvaldības iestāde, kurai pašvaldība juridiski ir nodevusi tiesības īpašumu iznomāt un saņemt ienākumus no šīs iznomāšanas. |
| Ieņēmumu klasifikācijas kods 18.6.0.0. „Pašvaldību saņemtie transferti no valsts budžeta”. Šīs grupas kodus 18.6.2.0. „Pašvaldību saņemtie valsts budžeta transferti noteiktam mērķim” un 18.6.9.0. „Pārējie pašvaldību saņemtie valsts budžeta iestāžu transferti” citu starpā plāno arī dažādu projektu īstenošanas ietvaros. Vai finanšu līdzekļi ir plānojami kā „noteiktam mērķim” vai „pārējie”? Kā pašvaldībai laicīgi pie plānošanas saprast korektu ieņēmumu kodu, jo pašvaldības rīcībā nav informācijas par to, kādu izdevumu kodu pielietos sadarbības iestāde, pārskaitot līdzekļus pašvaldībai? | Ja līdzekļi (transferts) tiek plānoti konkrēta projekta īstenošanai un projekts netiek līdzfinansēts no ārvalstu finanšu palīdzības līdzekļiem, tad piemēro EKK 18.6.2.0. „Pašvaldību saņemtie valsts budžeta transferti”. Gadījumos, kad tas ir Eiropas Savienības politiku instrumentu un pārējās ārvalstu finanšu palīdzības līdzfinansēts projekts, tad piemēro EKK 18.6.3.0. „Pašvaldību no valsts budžeta iestādēm saņemtie transferti Eiropas Savienības politiku instrumentu un pārējās ārvalstu finanšu palīdzības līdzfinansētajiem projektiem (pasākumiem)”. |
| Novada dome lūdz darīt zināmu, kurā EKK jārāda Valsts kases ieskaitītā dotācija COVID-19 izraisītas krīzes pārvarēšanas un seku novēršanas pasākumu īstenošanai, kas saņemta tekošajā gadā. | Ja pašvaldība ir saņēmusi dotāciju pamatojoties uz Covid-19 infekcijas izplatības seku pārvarēšanas likuma 24.prim pantu (Covid-19 izraisītās krīzes pārvarēšanas un seku novēršanas pasākumu īstenošanai 2021. gadā Ministru kabinets ar rīkojumu piešķir vienreizēju papildu dotāciju tām pašvaldībām, kurām izlīdzinātie ieņēmumi ir vismaz par 10 procentiem zemāki salīdzinājumā ar vidējiem izlīdzinātiem ieņēmumiem valstī un bezdarba līmenis ir augstāks par vidējo valstī), tad ieņēmumos to uzskaita kodā 18.6.2.0 “Pašvaldību saņemtie valsts budžeta transferti”. |
| Ministrija realizē Eiropas Sociālā fonda projektu, tā ietvaros pašvaldību sociālie darbinieki apmeklē seminārus. Samaksāto naudu par piedalīšanos ministrija atgriež pašvaldībai “Kompensācija par apmācībām un supervīzijām”. Kādā EKK pašvaldībai šo saņemto naudu iegrāmatot (izdevumi notikuši iepriekšējā gadā)? | Pašvaldībai minētajā gadījumā jāpiemēro ieņēmumu klasifikācijas kodu 18.6.3.0. “Pašvaldību no valsts budžeta iestādēm saņemtie transferti Eiropas Savienības politiku instrumentu un pārējās ārvalstu finanšu palīdzības līdzfinansētajiem projektiem un pasākumiem”.  |
| Projekta ietvaros vadošais partneris pilsētas dome ir pārskaitījis avansa maksājumu no ERAF līdzekļiem novada domei.Lūdzu paskaidrot vai šajā gadījumā saņemtajam ERAF avansa maksājumam drīkst piemērot ieņēmumu EKK 21.1.9.4. “Ieņēmumi no vadošā partnera partneru grupas īstenotajiem Eiropas Savienības politiku instrumentu projektiem”, vai ir jāpiemēro EKK 19.2.0.0. “Pašvaldību saņemtie transferti no citām pašvaldībām” vai ir cits ieņēmumu EKK uz kuru šādus ieņēmumus ir jāattiecina? | Ir piemērojams kods 19.2.0.0. “Pašvaldību saņemtie transferti no citām pašvaldībām”. |
| Kāds EKK būtu pielietojams maksai par apbūves tiesību piešķiršanu juridiskai personai būvju izbūvei-13.5.0.0. “Ieņēmumi no valsts un pašvaldību īpašuma iznomāšanas” vai 21.3.8.4. “Ieņēmumi par zemes nomu”? | Svarīgi ir saprast, kāds līgums (piemēram, nomas) ir noslēgts, un starp kādām personām. Uz koda 21.0.0.0. “Iestādes ieņēmumi” apakškodiem attiecina ieņēmumus, kas uzskaitīti un iemaksāti budžeta iestāžu ieņēmumos (piemēram, skolas, bērnudārza ieņēmumi no maksas pakalpojumiem un citi pašu ieņēmumi). Savukārt koda 13.0.0.0 apakškodos uzskaita pašvaldības budžetā ieskaitāmos nenodokļu ieņēmumus. Tātad svarīgi ir tas, kas ir līguma slēdzējs un ieņēmumu saņēmējs: pašvaldības iestāde, vai pašvaldība kā publiskās pārvaldes orgāns. |
| Projektā ir saņemts līdzfinansējums no valsts, kas nav ES/EEZ/NATO dalībvalsts, ne Norvēģija, ne Šveice.Kāds ieņēmumu EKK būtu jāpiemēro? | Piemērojams ir ieņēmumu klasifikācijas kods 21.1.9.1. “Ieņēmumi no citu Eiropas Savienības politiku instrumentu līdzfinansēto projektu un pasākumu īstenošanas, kas nav Eiropas Savienības struktūrfondi”. |
| Kurā ieņēmumu klasifikācijas kodā valsts budžeta iestādēm ir jāveic atmaksa par ieturētajiem un atmaksātajiem debitoru parādiem, par kuriem izdevumi ir veikti iepriekšējos saimnieciskajos gados (saņemtie un iepriekšējos gados neizlietotie budžeta līdzekļi)?  | Sākot ar 2016.gadu, ieņēmumu klasifikācijas kodu 21.1.9.3 "Ieņēmumi no saņemtajām atmaksām par iepriekšējos saimnieciskajos gados pārskaitītajiem līdzekļiem Eiropas Savienības politiku instrumentu un pārējās ārvalstu finanšu palīdzības līdzfinansēto projektu (pasākumu) īstenošanai" piemēro, ja iepriekšējā gadā izdevumi veikti no valsts budžeta likuma programmām 6X.XX.00 vai 7X.XX.00 (Saistību veids „0101XXXXXX” Eiropas Savienības politiku instrumenti un pārējās ārvalstu finanšu palīdzības līdzfinansētie projekti) līdz saņemto atmaksu tālākai pārskaitīšanai vispārējos budžeta ieņēmumos – valsts budžetā piemērojot ieņēmumu klasifikācijas kodu 12.3.4.1. (neizlietotie avansi) vai ieņēmumu klasifikācijas kodiem 20.7.1.0., 20.7.2.0. (lēmums par neatbilstoši veikto izdevumu atgūšanu). Veicot minēto līdzekļu atmaksu no deponētajiem kontiem uz vispārējiem budžeta ieņēmumiem piemēro ieņēmumu samazinājumu.Ja izdevumi iepriekšējā saimnieciskajā gadā veikti no pamatdarbības vai citām ilgtermiņa saistībām (Saistību veids nav„0101XXXXXX”) – valsts budžeta iestāde atmaksu uzskaita piemērojot ieņēmumu klasifikācijas kodu 21.4.9.0. „Citi iepriekš neklasificētie pašu ieņēmumi” līdz tālākai pārskaitīšanai vispārējos budžeta ieņēmumos (valsts budžetā piemērojot kodu 12.3.4.9. „Ieņēmumi no budžeta iestādēm atmaksātiem pārējiem debitoru parādiem”). |
| Kurā kodā valsts budžetā ir jāiemaksā līdzekļi, kas saņemti no darbinieka par mācību maksas atmaksu? | Valsts budžetā atmaksājamiem līdzekļiem varētu piemērot kodu 12.3.4.9. “Ieņēmumi no budžeta iestādēm atmaksātiem pārējiem debitoru parādiem”, ja darbinieka parāds pret iestādi tika ņemts uzskaitē kā debitoru parāds. Pretējā gadījumā piemērotāks būtu 12.3.9.3. “Piedzītie un labprātīgi atmaksātie līdzekļi”. |
| Kurā EKK jāiegrāmato neizmantotās apdrošināšanas veselības polises prēmijas un iepriekšējā gadā izmaksātais finansējums biedrībai, kas netika pilnībā iztērēts un tagad tiek atgriezts atpakaļ? | Ja, šāda atmaksa bija gaidāma un uzskaitīta iestādē kā debitora parāds, tad ir piemērojams kods 12.3.4.9. “Ieņēmumi no budžeta iestādēm atmaksātiem pārējiem debitoru parādiem”, ja nē, tad ir piemērojams kods 12.3.9.9 “Pārējie dažādi nenodokļu ieņēmumi, kas nav iepriekš klasificēti šajā klasifikācijā”. |
| Kādā ieņēmumu klasifikācijas kodā jāuzrāda saņemtie līdzfinansējumi no ārvalstu partneriem un Latvijas nefinanšu komersantiem projekta īstenošanai? Kā arī gadījumos, kad pašvaldība ir projekta vadošais partneris, kurš projektam paredzētos naudas līdzekļus saņem un pārskaita tālāk citiem projekta īstenotājiem.  | Saņemtiem līdzfinansējumiem, kā arī pašvaldības kā vadošā partnera saņemtiem līdzekļiem no ārvalstu partneriem, piemērojams ir atbilstošs koda 21.1.0.0. „Iestādes ieņēmumi no ārvalstu finanšu palīdzības” apakškods. Savukārt, ja vietējie komersanti piedalās ar savu līdzfinansējumu, tad pašvaldībai ieņēmumiem piemēro EKK 21.4.2.9. „Pārējie iepriekš neklasificētie īpašiem mērķiem noteikti ieņēmumi”. Savukārt, par izdevumu klasifikācijas piemērošanu - vadošais partneris, veicot projektam paredzēto naudas līdzekļu pārskaitījumu tālāk citiem projekta īstenotājiem piemēro atbilstošo izdevumu transfertu grupas kodu (piemēram, pārskaitījums valsts budžeta iestādei) vai subsīdiju un dotāciju grupas kodu (piemēram, pārskaitījums komersantam). |
| Ministrija veica maksājumu USD valūtā, kas vēlāk atgriezās. Valūtu kursa svārstību ietekmē šī summa ir lielāka un ieskaitīta pa nepareizo kodu( 21490). Attiecīgo daļu, mēs samazinām izdevumus (jo neveicam citu maksājumu), bet jautājums - kāds būtu pareizais KK  valūtu kursa svārstību ieņēmumiem? Vai jāveic KK maiņa, vai jāskaita budžetā? | Sākumā vajadzētu saprast kas tas bija par maksājumu/darījumu. Piemēram, ja darījums ir bijis ārvalstu finanšu palīdzība, tad ieņēmumus no valūtas kursa svārstībām jāuzskaita iestādes ieņēmumos kodā 21.1.1.0. “Ieņēmumi no valūtas kursa svārstībām attiecībā uz ārvalstu finanšu palīdzības līdzekļiem”, bet ja maksājums ir bijis saistīts ar iestādes sniegtajiem maksas pakalpojumiem vai citiem pašu ieņēmumiem, tad būtu jāpiemēro kods 21.3.1.0. “Ieņēmumi no valūtas kursa svārstībām attiecībā uz iestāžu sniegtajiem maksas pakalpojumiem un citiem pašu ieņēmumiem”.Faktiskie ieņēmumi no valūtas kursa svārstībām ir piekritīgi tam, kam pieder sākotnējais resurss. Ja ieņēmumi ir radušies, rīkojoties ar iestādes pašu ieņēmumiem, tad ieņēmumi no valūtas kursa svārstībām paliek iestādes rīcībā. Ja ieņēmumi ir radušies, rīkojoties ar valsts budžeta piešķirto dotāciju no vispārējiem ieņēmumiem, tad ieņēmumi no valūtas kursa svārstībām ir piekritīgi valsts budžetam.Tādējādi, ja maksājums/darījums tika finansēts no dotācijas no vispārējiem ieņēmumiem, tad iestāde ieņēmumus no valūtas kursa svārstībām uzskaita ieņēmumu kodā 21.4.9.0 “Citi iepriekš neklasificētie pašu ieņēmumi”, un veicot ieņēmumu samazinājumu pārskaita šo summu valsts budžetam piemērojot kodu 12.3.9.9. “Pārējie dažādi nenodokļu ieņēmumi, kas nav iepriekš klasificēti šajā klasifikācijā”. |
| Kuru ieņēmumu ekonomiskās klasifikācijas kodu pielietot, veicot atmaksu Valsts kasē par neizlietotiem finanšu līdzekļiem ESF projektā Nr.9.1.4.4./16/I/001 Dažādības veicināšana. 2016.gada pakalpojuma sniedzējam, saskaņā ar iepirkuma līgumu tika veikts avansa maksājums, 2020.gada 15.janvārī parakstīts darbu nodošanas- pieņemšanas akts, kur pakalpojumu par iepriekšējiem budžeta gadiem summa bija mazāka nekā samaksātais avanss. Pakalpojuma sniedzējs neizlietotos avansa finanšu līdzekļus atmaksājis 15.01.2020. (jautājums uzdots 2020.gadā) | Pēc ieņēmumu saņemšanas iestādē kodā 21.1.9.3. “Ieņēmumi no saņemtajām atmaksām par iepriekšējos saimnieciskajos gados pārskaitītajiem līdzekļiem Eiropas Savienības politiku instrumentu un pārējās ārvalstu finanšu palīdzības līdzfinansēto projektu (pasākumu) īstenošanai” tos ar ieņēmumu samazinājumu novirza uz valsts budžeta ieņēmumiem kodā 12.3.4.1 “Ieņēmumi no budžeta iestādēm atmaksātiem debitoru parādiem Eiropas Savienības politiku instrumentu un pārējās ārvalstu finanšu palīdzības līdzfinansētos projektos (pasākumos)” . |
| Novada pašvaldības aģentūra ”X” VID ir aprēķinājis solidaritātes nodokļa pārmaksu par iepriekšējo gadu, kas tiks novirzīta šā gada nodokļu maksājumu segšanai. Auditors deva padomu šo summu iegrāmatot ieņēmumos (faktiskajos, bet ne naudas plūsmā, jo šī summa netiks pārskaitīta uz bankas kontu). Jautājums ir – kādu ieņēmumu kodu piemērot šiem ieņēmumiem? | Ieņēmumu koda 24.0.0.0 apakškodus piemēro ieņēmumiem, kas veidojas pēc uzkrāšanas principa, atbilstoši normatīvajiem aktiem grāmatvedības uzskaites jomā. Ja VID aprēķināto solidaritātes nodokļa pārmaksu par iepriekšējo gadu, kas tiks novirzīta šā gada nodokļu maksājumu segšanai, no grāmatvedības uzskaitē atspoguļošanas viedokļa var uzskatīt par ieņēmumiem no saistību dzēšanas, tad neiebilstam koda 21.2.1.0 “Ieņēmumi no saistību dzēšanas” izmantošanai. Pretējā gadījumā var apsvērt iespēju izmantot kodu 24.2.9.0. “Pārējie nenaudas darījumu ieņēmumi, kas nav klasificēti iepriekš”.  |
| Ja iestādei ir kreditoru saistību vai nākamo periodu izdevumu atlikumi ārvalstu valūtās, aprēķinot valūtas kursa svārstības kontu atlikumiem, vai drīkst pielietot 21.3.1.0. kodu “Ieņēmumi no valūtas kursa svārstībām attiecībā uz iestāžu sniegtajiem maksas pakalpojumiem un citiem pašu ieņēmumiem”, vai arī tas attiecas tikai uz iestādes maksas pakalpojumu ieņēmumiem un izdevumu svārstībām jāpielieto cits ieņēmumu kods? | Minētajā gadījumā piemērojams  21.3.1.0. kods “Ieņēmumi no valūtas kursa svārstībām attiecībā uz iestāžu sniegtajiem maksas pakalpojumiem un citiem pašu ieņēmumiem”. |
| Pašvaldības aģentūra (kārto grāmatvedību decentralizēti) īsteno neformālās izglītības programmu, par kuru saņēmusi licenci no novada pašvaldības interešu un pieaugušo neformālās izglītības licencēšanas komisijas, programmas dalībniekiem ir jāmaksā par apmācību. Kādu ieņēmumu EKK būtu jāpiemēro? | Būtu piemērojams kods 21.3.5.1. “Mācību maksa”. |
| Kādā ieņēmumu klasifikācijas kodā jāuzrāda vecāku maksātais līdzfinansējums par sporta skolas organizēto sporta nometni vasarā? | Piemērojams ieņēmumu klasifikācijas kods 21.3.5.9. “Pārējie ieņēmumi par izglītības pakalpojumiem”. |
| Kādu ieņēmumu klasifikācijas kodu jāpielieto kopēšanas pakalpojumiem, piemēram, bibliotēkā, kur lasītāji veic avīžu un žurnālu  rakstu kopēšanu, vai šādi pakalpojumi uzskatāmi par kancelejas pakalpojumiem? | Atbilstoši koda 21.3.7.9. “Ieņēmumi par pārējo dokumentu izsniegšanu un pārējiem kancelejas pakalpojumiem” skaidrojumam, šajā kodā ir uzskaitāmi pilnīgi visi ieņēmumi no kopēšanas pakalpojumiem, jo klasiskā izpratnē ar kancelejas pakalpojumiem saprot arī kopēšanas pakalpojumu. |
| Kādu kodu piemērot aprēķinātajam PVN, iestādei izrakstot rēķinu par telpu nomu (apakšnomas līgums)? | Visu no nomnieka saņemto summu attiecina uz 21.3.8.0 «Ieņēmumi par nomu un īri» atbilstošo apakškodu. Izņēmums būtu, piemēram, ja iznomātājs pats sniegtu komunālos pakalpojumus – tad ieņēmumus par šiem pakalpojumiem uzskaita atbilstoši to ekonomiskai būtībai (piemēram, 21.3.9.4 «Ieņēmumi par komunālajiem pakalpojumiem») |
| Ja budžeta iestāde (izīrētājs) izraksta rēķinu īrniekam gan par īri, gan par komunālajiem pakalpojumiem (pēc skaitītāju rādījumiem), kurus tālāk pārskaita pakalpojuma sniedzējam (par elektrību, apkuri, ūdeni utml), vai šie ieņēmumi budžeta iestādei (izīrētājam) ir jāgrāmato EKK 21.3.9.4. vai EKK 21.3.8.0.? | 2020.gada 29.septembra grozījumu Ministru kabineta 2005. gada 27. decembra noteikumu Nr.1032 "[Noteikumi par budžetu ieņēmumu klasifikāciju](https://likumi.lv/ta/id/124831-noteikumi-par-budzetu-ienemumu-klasifikaciju)" anotācijā ir minēts, ka, ja iestāde (izīrētājs) saņem no īrnieka komunālo pakalpojumu maksājumu, ko tālāk pārskaita pakalpojuma sniedzējam, tad piemēro 21.3.8.0. atbilstošos apakškodus. |
| Ir izrakstīts rēķins pašvaldībām pēc LM vadlīnijām par individuālas aizsardzības līdzekļiem un dezinfekcijas līdzekļiem. Kāds ieņēmumu EKK ir pielietojams šiem darījumiem?Agrāk visus ieņēmumus, kas bija no savas un citām pašvaldībām grāmatojām kā transfertus EKK 19.2.0.0. “Pašvaldību saņemtie transferti no citām pašvaldībām” vai 19.3.0.0. “Pašvaldības un tās iestāžu savstarpējie transferti”, bet no 01.04.21. saprotam ka turpmāk soc. aprūpes pakalpojumi arī no pašvaldībām ir ieņēmumi no maksas pakalpojumiem.. Vai arī no savas pašvaldības saņemtie maksājumi par klientiem ir ieņēmumi no maksas pakalpojumiem vai tomēr transferti ? | Gadījumā, ja finansējums izdevumu segšanai par individuālajiem aizsarglīdzekļiem un dezinfekcijas līdzekļiem, kas iegādāti Covid-19 infekcijas ierobežošanas pasākumiem, ir piešķirts pamatojoties uz MK rīkojumu konkrētam mērķim – finansējuma saņēmējam, kas ir pašvaldības iestāde, tas ir pārskaitāms kā transferts. Ja ir identificēta nepieciešamība saņemto finansējumu pārskaitīt tālāk citai pašvaldībai, arī tad piemērojams transferts.Gadījumā ar sociālajiem pakalpojumiem, MK 27.05.2003. noteikumi Nr.275 “Sociālās aprūpes un sociālās rehabilitācijas pakalpojumu samaksas kārtība un kārtība, kādā pakalpojuma izmaksas tiek segtas no pašvaldības budžeta” nosaka kārtību, kādā klients, kurš saņem sociālās aprūpes pakalpojumu, maksā par pakalpojumu, un kārtību, kādā pakalpojuma izmaksas tiek segtas no pašvaldības budžeta, ja klients vai viņa apgādnieks nespēj samaksāt par pakalpojumu. Noteikumi paredz, ja klients un viņa apgādnieks atzīts par trūcīgu, par pakalpojumu maksā tā pašvaldība, kura ir pieņēmusi lēmumu par pakalpojuma nepieciešamību. Šādā gadījumā šo noteikumu 2.punktā minēto līgumu noslēdz starp klientu, pašvaldību un pakalpojuma sniedzēju. Līdz ar to, pašvaldības samaksa citai pašvaldībai par tās iedzīvotājiem sniegto sociālo pakalpojumu apmaksu būtu uzskatāma par maksas pakalpojumu. Attiecīgi maksājošā pašvaldība piemēro izdevumu pusē koda 6410 “Pašvaldības pirktie sociālie pakalpojumi iedzīvotājiem” atbilstošo apakškodu, savukārt saņemošā pašvaldība (kas ir sociālā pakalpojuma sniedzējs) piemēro kodu 21.3.9.1 “Maksa par personu uzturēšanos sociālās aprūpes iestādēs”.Atbilstoši Likumam par budžetu un finanšu vadību, transferts ir budžeta līdzekļu pārskaitījums, ko var veikt budžeta ietvaros vai starp dažādiem budžetiem. Transferta saņēmējs saņemto budžeta līdzekļu pārskaitījumu var izmantot gan izdevumu segšanai, gan pārskaitīšanai tālāk citam transferta saņēmējam. Līdz ar to transferti, salīdzinājumā ar maksas pakalpojumiem, drīzāk raksturo pakāpi, kādā iestādes savstarpēji sadarbojas, lai gala rezultātā sniegtu pakalpojumu sabiedrībai. Transfertiem varētu būt raksturīgs nosacījums, kas paredz pienākumu līdzekļu saņēmējam nodrošināt piešķirto līdzekļu racionālu izmantošanu tikai paredzētajam mērķim, ievērojot līguma, vienošanās vai normatīvā akta nosacījumus. Sociālo pakalpojumu apmaksas mehānisms, kā tas atrunāts MK 2003.gada 27.maija noteikumos Nr.275 “Sociālās aprūpes un sociālās rehabilitācijas pakalpojumu samaksas kārtība un kārtība, kādā pakalpojuma izmaksas tiek segtas no pašvaldības budžeta”, atbilst nevis normatīvajos aktos noteiktajiem iestāžu savstarpējiem norēķiniem, bet gan situācijai, kad pašvaldība apmaksā maksas pakalpojumu, ko klients pats nav varējis apmaksāt, un atbilst 7000 koda skaidrojumā minētajam “Pie transfertu grupas kodiem nav pieskaitāmi maksājumi, ko valsts un pašvaldību budžeta iestādes, valsts budžeta daļēji finansētas atvasinātās publiskās personas un budžeta nefinansētas iestādes veic, savstarpēji norēķinoties par sniegtajiem pakalpojumiem.” |
| Pašvaldībai ir iestādes sociālās aprūpes centrs-pansionāts. Jautājums ir par saņemtajām pensijām, no kurām 15% tiek izmaksāti pansionātā mītošajiem klientiem. Kur šos 15% saņemot grāmato un izmaksā kā ieņēmumu samazinājumu, jo šie nav pašvaldības līdzekļi? | Saņemtās pensijas jāuzskaita kodā 21.3.9.1. “Maksa par personu uzturēšanos sociālās aprūpes iestādēs”, bet izmaksājot klientiem jāpiemēro kods 6296 “Ilgstošas sociālās aprūpes un sociālās rehabilitācijas institūciju veiktie maksājumi klientiem personiskiem izdevumiem no normatīvajos aktos noteiktajiem klientu ienākumiem, kas izmaksāti no valsts budžeta līdzekļiem”. |
| Vai gadījumos, kad iestāde apkurina savas ēkas pati un izīrē kādu no telpām uzņēmumam (par to piestādot rēķinu), saņemot rēķina apmaksu ieņēmumu daļa par apkuri jāgrāmato uz 21.3.9.4. „Ieņēmumi par komunālajiem pakalpojumiem”? | Piemērojams EKK 21.3.9.4. „Ieņēmumi par komunālajiem pakalpojumiem”. |
| Kādu ieņēmumu klasifikācijas kodu piemērot atbilstoši ekonomiskajām kategorijām dzīvojamo telpu apsaimniekošanas maksai? | Ja apsaimniekošanas maksa atbilstoši nekustāmā īpašuma nomas līgumam nav jau iekļauta iekšā nomas maksā, tad to var uzskaitīt kodā 21.3.9.4. “Ieņēmumi par komunālajiem pakalpojumiem”. |
| Vai apdrošināšanas sabiedrības atlīdzība par nozagtu pamatlīdzekli *–* datoru  var tikt atspoguļota ieņēmumu klasifikācijas kodā 12.3.9.4 “Ieņēmumi no apdrošinātāja vai biedrības “Latvijas Transportlīdzekļu apdrošinātāju birojs” par atlīdzinātajiem izdevumiem”?  | Apdrošināšanas atlīdzības ieņēmumiem par nozagtu pamatlīdzekli piemērotāks ir ieņēmumu klasifikācijas kods 21.3.9.7. “Iestādes saņemtā atlīdzība no apdrošināšanas sabiedrības par bojātu nekustamo īpašumu un kustamo mantu, tai skaitā autoavārijā cietušu automašīnu”, kur minēti apdrošināšanas atlīdzības ieņēmumi par bojātu nekustamo īpašumu un kustamo mantu. |
| Ambulance slēdz līgumu ar Latvijas Universitāti par ārsta – rezidenta apmācību. LU maksās ambulancei par rezidenta apmācību. Kurā kodā uzrādīt saņemto maksājumu? | Piemērotāks ir kods 21.3.9.9. “Citi ieņēmumi par maksas pakalpojumiem”. |
| Kādu ieņēmumu klasifikācijas kodu jāpiemēro ja tiek saņemti līdzekļi no projekta īstenotāja (biedrības)? | Saņemtajiem ieņēmumiem no biedrības, kas ir finansētā projekta īstenotājs, ir jāpiemēro ieņēmumu klasifikācijas kods 21.4.2.9. “Pārējie iepriekš neklasificētie īpašiem mērķiem noteiktie ieņēmumi”. |
| Esam novada pašvaldības aģentūra “X”. Saņēmām pārskaitījumu uz mūsu bankas norēķinu kontu no ministrijas (Valsts kompensācija par sniegtajiem siltumapgādes pakalpojumiem.). Kādu mums būtu jāpiemēro ieņēmumu EKK?Ministrija no savas puses piemērojuši izdevumu EKK 3261. | Šajā gadījumā piemērotākais būtu kods 21.4.2.9. “Pārējie iepriekš neklasificētie īpašiem mērķiem noteiktie ieņēmumi”. |
| Pašvaldība ar Biedrību ''Latvijas Olimpiskā komiteja'' ir noslēgusi sadarbības līgumu, kurā atrunāts, ka LOK, saskaņā ar Valsts budžeta programmu 09.09.00 ''Sporta federācijas un sporta pasākumi'', noslēgtajiem ziedojuma un sadarbības līgumiem, kā arī pēc nepieciešamības izmnatojot citus finansējuma avotus, dod finansējumu 52 projekta skolām sporta dzīves veicināšanai, par kuru ir jāsniedz atskaites un neizpildes gadījumā finansējums ir jāatgriež LOK.Kādā EKK ir jāparedz šāds finansējums? | Finansējums, kuru LOK pārskaita pašvaldības skolām sporta dzīves veicināšanai, būtu jāieplāno ieņēmumu klasifikācijas kodā 21.4.2.9. “Pārējie iepriekš neklasificētie īpašiem mērķiem noteiktie ieņēmumi”.Ja šis finansējums ir ziedojums, tad to būtu jāuzskaita kodā 23.4.1.0. “Juridisku personu ziedojumi un dāvinājumi.” |
| Pašvaldībai ir piešķirts finansējums no Zivju fonda, kam ir paredzēts līdzfinansējums no citas biedrības. Biedrības līdzfinansējums tiks ieskaitīts Limbažu novada pašvaldības kontā. Kādā EKK ir jāuzskaita biedrības līdzfinansējums? | Biedrības līdzfinansējums būtu jāuzskaita kodā 21.4.2.9. "Pārējie iepriekš neklasificētie īpašiem mērķiem noteiktie ieņēmumi". |
| Kurā ieņēmumu klasifikācijas kodā jāuzrāda apdrošināšanas atlīdzību par saistību neizpildi sakarā ar iepirkuma līguma nenoslēgšanu? | Minētajā gadījumā piemērojams ieņēmumu klasifikācijas kods 21.4.9.0. “Citi iepriekš neklasificētie pašu ieņēmumi”. |
| Kā būtu pareizi uzrādīt par iepriekšējo gadu no valsts budžeta atgriezto pievienotās vērtības nodokli? | Minētajā gadījumā piemērojams budžeta ieņēmumu klasifikācijas kods 21.4.9.0. “Citi iepriekš neklasificētie pašu ieņēmumi”. |
| Kādā EEK ir jāuzskaita saņemtā kompensācija par patērēto elektrību no būvnieka, kurš veicot pašvaldības ēkas renovācijas darbus ir izveidojis elektrības pieslēgumu ar kontrolskaitītāju pašvaldības objektā (līgumā par būvniecību ir atrunāts, ka uzņēmējs kompensē elektrības patēriņu). Pašvaldība tālāk veic maksājumu elektrības tiešajam piegādātājam. | Ja pašvaldība pati nesniedz komunālos pakalpojumus, bet saņem no būvnieka kompensāciju par patērēto elektrību, ko tālāk pārskaita elektrības piegādātājam, tad tomēr piemērotāks būtu kods 21.4.9.0 "Citi iepriekš neklasificētie pašu ieņēmumi". |
| Izsolē tiek pārdota ministrijas padotības iestādes  vieglā automašīna. Kurā ieņēmumu  EKK  attiecināt izsolē saņemto naudu?  | Ieņēmumi no izsoles tiek uzskaitīti kodā 21.4.9.0. “Citi iepriekš neklasificētie pašu ieņēmumi”. Pēc tam, veicot ieņēmumu samazinājumu, nauda jānovirza uz kodu 13.4.0.0. “Ieņēmumi no valsts un pašvaldību kustamā īpašuma un mantas realizācijas”. |
| Kāds būtu piemērojams EKK, ja netiek iznomātas telpas, bet ir patērēta elektrība šādiem darījumiem:1. Uz pašvaldības ēkas jumta uzstādīta sirēna trauksmes ziņošanai – tiek patērēta elektrība pēc atsevišķi uzstādīta skaitītāja, par to tiek saņemts kopējs Latvenergo rēķins, maksā pašvaldība. Pēc tam pašvaldība izraksta rēķinu Iekšlietu ministrijai par elektrības patēriņu pēc skaitītāja rādījumiem, cena pēc Latvenergo rēķina.
2. Noslēgts līgums par elektroenerģijas  pieslēguma nodrošinājumu kapličai Sila kapos, atsevišķs skaitītājs, kopīgs Latvenergo rēķins pašvaldībai, darbības tās pašas kā iepriekš. Kapličas lietotājam izraksta rēķinu tikai par elektrību, jo telpas nomā no kapu apsaimniekotāja.
3. Komersantam iznomāts zemes gabals atpūtas zonā pie ezera, kurš uzstādījis atrakcijas, kas patērē elektrību, atsevišķs skaitītājs. Darbības tās pašas, kas iepriekšējos gadījumos. Pie zemes nomas nav paredzēts pievienot elektrības patēriņu, kā arī nav telpas, ko iznomāt.
 | Pirmajā un otrajā gadījumā, kad nav iesaistīta noma, un pašvaldība ir kā starpnieks norēķinā par elektrību, saņemtie līdzekļi par pašvaldības piestādīto rēķinu par elektrību, ir jāuzskaita kodā 21.4.9.0 "Citi iepriekš neklasificētie pašu ieņēmumi".Trešajā gadījumā, ievērojot vienotu pieeju ar 2021.gadā ieviesto principu attiecībā uz  komunālo pakalpojumu maksājumiem, paskaidrojam, ka, ja maksājumi par elektrību izriet no noslēgtā nomas līguma, tad šos maksājumus uzskaita tajā pašā kodā, kur uzskaita ieņēmumus par attiecīgā objekta nomu.  Savukārt, ja maksājumi par elektrību nav saistīti ar zemes nomu, tad piemēro 21.4.9.0 "Citi iepriekš neklasificētie pašu ieņēmumi"”, kā pirmajā un otrajā gadījumā. |
| Pagājušā gada beigās tika veikti kanalizācijas remontdarbi. Pēc remontdarbiem būvuzraugs veica mērījumus un konstatēja defektu. Iestādes vienojās, ka garantijas ietvaros tie tiks novērsti. Pagājušā gada decembrī veica atkārtotus remontdarbus. Būvuzraugs tekošajā gadā veica atkārtotus mērījumus, un konstatēja, ka defekti nav pilnībā novērsti. Iestāde no bankas saņēma naudu (par nenovērstajiem defektiem), kas tekošajā gadā nebija nekur ieplānota. Kā šo naudu uzrādīt finansēšanas plānā, jo tā būs nepieciešama, lai kanalizācija tiktu saremontēta. | Saņemtajai naudai no bankas būtu piemērojams kods 21.4.9.0. “Citi iepriekš neklasificētie pašu ieņēmumi” un tā jāieplāno tekošajā gadā kā tekošā gada virsplāna pašu ieņēmumi, un pretī attiecīgie izdevumi, kas paredzēti defektu novēršanai/remontdarbu veikšanai. |
| Pagājušajā gadā iestāde apmaksāja iesniegto rēķinu par pakalpojumiem (izdevumu KK 2235).Šogad janvārī pakalpojumu sniedzējs anulēja darījumu, izrakstot kredītrēķinu un atmaksājot samaksāto naudu. Nauda tika ieskaitīta kontā ar KK 21490. Viena saimnieciskā gada ietvaros parasti iegrāmatojām tādu darījumu kā izdevumu atjaunošanu, uzrādot izdevumu KK. Kā pareizi ir jārīkojas tagad? | Tā kā šajā gadā nav iespējams veikt izdevumu atjaunošanu par iepriekšējā gadā veiktajiem un anulētajiem izdevumiem, tad šogad atgrieztā nauda jāuzskaita kodā 21.4.9.0 “Citi iepriekš neklasificētie pašu ieņēmumi”. |
| Novada pašvaldībai jāatmaksā CFLA nelikumīgs komercdarbības atbalsts, ko iekasējām no komercsabiedrības. Kādu izdevumu EKK būtu jāpiemēro pašvaldībai pārskaitot naudu CFLA? | Būtu pieļaujama līdzekļu saņemšana pašvaldībā kodā 21.4.9.0 “Citi iepriekš neklasificētie pašu ieņēmumi”, un pēc tam ieņēmumu samazināšana šajā kodā, veicot pārskaitījumu CFLA. |
| Uz kādu EKK attiecināmi ieņēmumi no maksas, kas tiek iekasēta pirmsskolas izglītības iestādēs no personāla par kopgaldu? | Ieņēmumus no maksas, kas tiek iekasēta pirmsskolas izglītības iestādēs no personāla par kopgaldu, ja šādas maksas iekasēšanu paredz iestādes iekšējais normatīvais akts, būtu jāuzskaita kodā 21.4.9.0. “Citi iepriekš neklasificētie pašu ieņēmumi”. |
| Kurā EKK likt tos krājumus, kas tika saņemti kā ziedojumi un dāvinājumi? | Krājumi, kas tika saņemti kā ziedojumi un dāvinājumi, jāuzskaita vai nu kodā 23.4.2.0 “Juridisku personu ziedojumi un dāvinājumi naturālā veidā” vai kodā 23.5.2.0. “Fizisko personu ziedojumi un dāvinājumi naturālā veidā”, atkarībā no tā, vai ziedotājs/dāvinātājs ir fiziska vai juridiskā persona. |
| Apdrošināšanas uzņēmums ziedojis budžeta iestādei nelaimes gadījumu apdrošināšanas polisi. Kādu EKK piemērot? | Tā kā iestāde nelaimes gadījumu apdrošināšanas polisi ir saņēmusi kā dāvinājumu, tad piemērojams ir kods 23.4.2.0. “Juridisku personu ziedojumi un dāvinājumi naturālā veidā”. |
| Valsts/pašvaldības iestādei privātpersona atstāj mantojumu. Kurš ieņēmumu klasifikācijas kods ir atbilstošākais? | Piemērojams ir atbilstošais koda 23.5.0.0. “Ziedojumi un dāvinājumi, kas saņemti no fiziskajām personām” apakškods. |
| Kādā ieņēmumu EKK ir jāatspoguļo saņemtie ieņēmumi bez atlīdzības no citām juridiskām personām, ja tas nav dāvinājums,kurš atspoguļotos pamatbudžetā? | Ieņēmumi bez atlīdzības no citām juridiskām personām arī privātpersonām, kas nav dāvinājums, jāuzskaita kodā 24.1.0.0 “Ieņēmumi no aktīvu sākotnējās atzīšanas”. |
| Pašvaldība ir plānojusi slēgt sadarbības līgumu ar biedrību par dalību ELFLA Latvijas Lauku attīstības programmas 2014.-2020.gadam pasākuma ''Starpteritoriālā un starpvalstu sadarbība'' projektā ''Maršruti pāri robežām Latvijā un Somijā''. Biedrība ir vadošais partneris projektā. Projektā paredzēts, ka vadošais partneris savu līdzfinansējuma daļu finansē materiālā veidā t.i. biedrība nodod pašvaldībai inventāru-koka laipu sagataves, tualetes, koka soliņus u.c., bet pašvaldības līdzfinansējuma daļa ir šo lietu uzstādīšana. Kā būtu jāiegrāmato pašvaldības saņemtais līdzfinansējums no vadošā partnera biedrības? Kāds EKK būtu pareizs šajā situācijā? | Saņemot materiālās vērtības projekta ietvaros no biedrības, budžeta iestāde izvērtē līguma nosacījumus un atzīst aktīvus un ieņēmumus, ja tie atbilst MK noteikumu Nr. 87 22. un 334.punktā minētiem kritērijiem:  -) aktīvus paredzēts lietot budžeta iestādes funkciju izpildei un budžeta iestāde tos kontrolē (tie ir budžeta iestādes īpašums),   -) līgumā nav ietverti nosacījumi, ka saņemtie aktīvi vai to vērtība līguma neizpildes gadījumā ir jāatdod atpakaļ. Ieņēmumus atzīst pārskata periodā, kurā izpildīti ar aktīvu saņemšanu saistītajā līgumā ietvertie nosacījumi. Tātad, ja aktīvi pāriet pašvaldības īpašumā un pašvaldība tos turpmāk apsaimnieko, piemērojams būtu ieņēmumu kods 24.1.0.0. “Ieņēmumi no aktīvu sākotnējās atzīšanas”.Līdz ieņēmumu atzīšanai budžeta iestāde uzskaita saistības saņemto aktīvu vērtībā. |
| Iestāde iegādājas automašīnu un kā daļēju samaksu nodod savu lietoto automašīnu. Jaunās automašīnas uzskaites vērtību veido samaksātā nauda un lietotās automašīnas vērtētāja noteiktā vērtība, ko atzīst ieņēmumos. Kurā kodā klasificēt ieņēmumus no novērtētās mašīnas? | Šajā situācijā piemērotāks būtu kods 24.1.0.0. “Ieņēmumi no aktīvu sākotnējās atzīšanas”. |
| Inventarizācijas rezultātā ar domes lēmumi tiek dzēstas nelielas pārmaksas mirušajiem nekustamā īpašuma nodokļu maksātājiem un likvidētiem uzņēmumiem, kā arī pārmaksas par sniegtajiem pakalpojumiem. Kādu EKK varam piemērot šādiem darījumiem? | Inventarizācijas rezultātā ar domes lēmumu dzēstajām nelielām pārmaksām mirušajiem nekustamā īpašuma nodokļu maksātājiem un likvidētiem uzņēmumiem, kā arī par pārmaksām par sniegtajiem pakalpojumiem, būtu piemērojams kods 24.2.1.0. “Ieņēmumi no saistību dzēšanas”. |
| Pilsētas pašvaldība atbilstoši MK noteikumiem Nr.87. “Grāmatvedības uzskaites kārtība budžeta iestādēs” 449.punktam veica kadastrālajās vērtībās uzskaitītās zemju vērtību aktualizāciju atbilstoši 2020.gada NĪ valsts kadastra datiem, kāds Ekonomiskās klasifikācijas kods būtu pareizi jāpiemēro, ja radušos starpību atzīst pārskata gada ieņēmumos (konts 8590) un pārskata gada izdevumos  (konts 8690). | 1. zemes vienības kadastrālās vērtības palielinājumu , kurš radies veicot zemes vienības kadastrālo uzmērīšanu, jāuzskaita EKK 24.2.9.0. “Pārējie nenaudas darījumu ieņēmumi, kas nav klasificēti iepriekš”;
2. zemes vienības kadastrālās vērtības samazinājumu , kurš radies veicot zemes vienības kadastrālo uzmērīšanu, jāuzskaita EKK 2244 “Nekustamā īpašuma uzturēšana”
 |
| Kurā ieņēmumu klasifikācijas kodā jāuzrāda nākamo periodu ieņēmumu atzīšana pārskata perioda ieņēmumos ziedojumiem (pēc uzkrāšanas principa)?Būtība ir tāda, ka juridiska persona ir ziedojusi pamatlīdzekli un pašvaldība to pa daļām pēc uzkrāšanas principa atzīst ieņēmumos. | Darījuma atspoguļošanas būtība nemainās, atkarībā no uzskaites naudas (natūras) plūsmā vai pēc uzkrāšanas principa. Ja tas ir ziedojums, tad tas ir jāparāda kā ziedojums pēc abiem uzskaites principiem. |

**Informācija valsts budžeta iestādēm par ieņēmumu klasifikācijas koda 21.3.9.7. piemērošanu**

Atbilstoši Ministru kabineta 2005. gada 27. decembra noteikumiem Nr.1032 „Noteikumi par budžetu ieņēmumu klasifikāciju”, budžetu ieņēmumu klasifikācijas kodā 21.3.9.7. „Iestādes saņemtā atlīdzība no apdrošināšanas sabiedrības par bojātu nekustamo īpašumu un kustamo mantu, tai skaitā autoavārijā cietušu automašīnu” (turpmāk – KK 21397)uzskaita saņemto atlīdzību no apdrošināšanas sabiedrības par bojātu nekustamo īpašumu un kustamo mantu, tai skaitā ceļu satiksmes negadījumos cietušu automašīnu.

Valsts budžeta iestāde (turpmāk – VBI), saņemot apdrošināšanas atlīdzību no apdrošināšanas sabiedrības pamatbudžeta izdevumu kontā (2-nieka kontā), **var to izmantot tikai konkrētā apdrošināšanas gadījuma bojājumu/seku novēršanai**:

1. ja izdevumi (remontdarbi), kas saistīti ar apdrošināšanas gadījuma seku novēršanu, **nav veikti** un ir saņemta apdrošināšanas atlīdzība – VBI ir jāplāno saņemtos līdzekļus iestādes ieņēmumos (Ieņēmumi no maksas pakalpojumiem un citi pašu ieņēmumi) un atbilstošus izdevumus, ko plānots segt no saņemtās atlīdzības kārtējā saimnieciskajā gadā. Ja atlīdzības apjoms ir lielāks nekā faktiskie izdevumi, tad VBI atlikusī atlīdzības summa ir jāieskaita valsts budžetā kā ieņēmumu samazinājums KK 21397. Valsts pamatbudžeta ieņēmumu kontā ieskaitīto summu uzrāda ar KK 12399 (konts LV58TREL1060991239910). Ja izdevumi, kas saistīti ar apdrošināšanas gadījuma seku novēršanu, plānoti nākamajā saimnieciskajā gadā, VBI uzskaita saņemto atlīdzību kontā, kas atvērts valsts budžetā neplānoto līdzekļu uzskaitei līdz to ieplānošanai valsts budžetā saskaņā ar Ministru kabineta 2010.gada 28.decembra noteikumu Nr.1220 „Asignējumu piešķiršanas un izpildes kārtība” 46.punktu.
2. ja izdevumi (remontdarbi), kas saistīti ar apdrošināšanas gadījuma seku novēršanu, ir bijuši neatliekami un tādēļ jau **ir veikti kārtējā saimnieciskajā gadā** no citiem mērķiem paredzētiem VBI līdzekļiem, un ir saņemta apdrošināšanas atlīdzība – VBI ir jāplāno saņemtos līdzekļus atbilstoši faktiski veikto izdevumu apmēram iestādes ieņēmumos (Ieņēmumi no maksas pakalpojumiem un citi pašu ieņēmumi) un atbilstošus izdevumus. Ja saņemtās atlīdzības apjoms ir lielāks nekā faktiskie izdevumi, tad VBI atlikusī atlīdzības summa ir jāieskaita valsts budžetā analogi 1.punktā minētajam.
3. ja izdevumi (remontdarbi), kas saistīti ar apdrošināšanas gadījuma seku novēršanu, **ir veikti iepriekšējā saimnieciskajā gadā** un tie segti no VBI piešķirtās dotācijas no vispārējiem ieņēmumiem, savukārt apdrošināšanas atlīdzība saņemta kārtējā saimnieciskajā gadā, VBI saņemtā atlīdzība pilnā apmērā jāieskaita valsts budžetā – neatkarīgi no tā, vai lēmums par apdrošināšanas atlīdzības piešķiršanu un atbilstošā debitoru prasība vai debitora parāds no grāmatvedības uzskaites viedokļa veidojies kārtējā vai iepriekšējā saimnieciskajā gadā kā ieņēmumu samazinājums KK 21397. Valsts pamatbudžeta ieņēmumu kontā ieskaitīto summu uzrāda ar KK 12349 (konts LV13TREL1060991234900).

Par budžeta klasifikāciju kodu pielietojumu lūdzam konsultēties Finanšu ministrijas Finanšu vadības un metodoloģijas departamentā un par jautājumiem no grāmatvedības uzskaites viedokļa lūdzam konsultēties Valsts kases Pārskatu departamentā.